SKRIFTLIG FORESPØRGSEL E-0763/02

af Vincenzo Lavarra (PSE) til Kommissionen

(18. marts 2002)

Om: Argumenter imod indførelse af harmoniseringsbestemmelser for forbrugsafgifter på vin

- Vin udgør en vigtig bestanddel af den gastronomiske kultur og middelhavsdiæten, og den kan derfor med fuld ret betragtes som et nødvendigt gode.

- Der er tale om et produkt, som indgår i de europæiske folks historie og kultur, særlig i Middelhavsområdet, hvor den udgør en del af folkenes identitet.

- Det er uoverlagt og uretfærdigt at sammenligne vin med produkter, der rent faktisk er skadelige, såsom stærk spiritus eller tobak, da de sundhedsfremmende virkninger af vin i mindre mængder derimod er fastslået entydigt.

- Hvad angår kvalitetsvin og/eller vin med oprindelsesbetegnelse, kan indførelsen af en afgift (i de lande, hvor den endnu ikke findes) begrænse produktets konkurrencedygtighed på markedet.

- Hvad angår bordvin, der ofte ikke kan afsættes trods de meget lave markedspriser (jf. ekstraordinære destillationer i Italien og Frankrig), ville en prisstigning som følge af forbrugsafgifter forværre situationen og yderligere øge overskuddet af bordvin på markedet.

- På grund af vinsektorens særlige beskaffenhed er størstedelen af vinproducenterne særlig i Middelhavsområdet rent faktisk landbrugere, og forbrugsafgifterne ville således direkte begrænse vinproducenternes indkomst og konkurrencedygtighed, således at de ville blive ramt på et tidspunkt, der i forvejen er vanskeligt for landbruget i Fællesskabet.

- I forskellige EU-lande, heriblandt Italien, findes der ingen forbrugsafgift på vin, og det ville således ikke være rimeligt at vedtage en bestemmelse om harmonisering, da der i disse lande ville være tale om en reel indførelse af en ny afgift, netop på et tidspunkt, hvor der er enighed om, at der allerede findes for mange afgifter og skatter inden for fødevare- og vinsektoren.

Kan Kommissionen på denne baggrund oplyse, om den rent faktisk agter at foreslå en harmonisering, eller om det ikke snarere på grund af produktets særpræg (et nødvendigt gode med stor kulturel værdi) og på grund af manglen på afgifter på nuværende tidspunkt i visse EU-lande er bedre at opretholde status quo eller foreslå afskaffelse af forbrugsafgifter på vin inden for hele Fællesskabet?

Svar afgivet på Kommissionens vegne af Frederik Bolkestein

(25. april 2002)

Rådets direktiv 92/84/EØF af 19. oktober 1992 vedrører indbyrdes tilnærmelse af punktafgiftssatserne for alkohol og alkolholdige drikkevarer(1). I henhold til disse bestemmelser skal Rådet regelmæssigt tage de i dette direktiv fastsatte satser op til revision. Denne revision foretages på grundlag af en rapport fra Kommissionen, hvori der tages hensyn til alle relevante faktorer, særligt det indre markeds rette funktion, konkurrencen mellem de forskellige former for alkoholholdige drikkevarer, punktafgiftssatsernes realværdi og EF-traktatens bredere målsætning.

For øjeblikket kan det alene bekræftes, at Kommissionen er ved at forberede en rapport, som sandsynligvis bliver ledsaget af et forslag til Rådets direktiv.

Kommissionen har endnu ikke truffet afgørelse om rapporten og det pågældende forslag og er endnu ikke i stand til at udtale sig om det eventuelle indhold. I Kommissionens rapport vil der dog blive taget hensyn til alle relevante faktorer.

(1) EFT L 316 af 31.10.1992.